આ દુનિયાની ચમકદમકથી આપણે અંજાઈ જઇયે છીએ. મોટા મોટા મોલ, પાંચ તારક હોટેલો, આલીશાન ઘરો તેમજ અદ્યતન જીવન શૈલી, કપડાં દાગીના, બહારનો ભપકો, દરેકને ખુબ પ્રભાવિત અને પ્રલોભિત કરે છે. આધુનિક જગતની આ બાહ્ય રોનકે સહુને આંધળા કરી દીધા છે. કલાકૃતિઓ, વિવિધ પ્રકારના રંગો, સુગંધિત પદાર્થો આ બધાથી આપણું મન રંજિત થતું જ રહે છે. આયુષ્યનો મોટો ભાગ આ જગતના પર પદાર્થોને જોવા, સમજવા, મેળવવા અને અંતે ત્યાગવામાં ચાલ્યો જાય છે. દરેક વસ્તુઓ અહીં ઘણી જલ્દી જૂની થઇ જાય છે. જે સુંદર દેખાય તેને પ્રાપ્ત કરવા માટે મનમાં ઈચ્છાઓ થતી જ રહે છે અને તે ઈચ્છાઓ પૂર્ણ કરવામાં આ જીવન પૂરું થઇ જાય છે. વસ્તુની આવશ્યકતાનો વિચાર સુદ્ધા જીવ કરતો નથી અને ખરીદી લે છે. અજ્ઞાન તેમજ મોહને કારણે જીવની વિપર્યાસ બુદ્ધિ તે ઈચ્છાઓને યોગ્ય ઠેરવે છે અને તે લેવા જીવ પ્રેરાય છે. પોતેજ પોતાને છેતરે છે.